b'\n_START_ARTICLE_\nPriargunskin piiri\n_START_PARAGRAPH_\nPriargunskin piiri (ven. \xd0\x9f\xd1\x80\xd0\xb8\xd0\xb0\xd1\x80\xd0\xb3\xd1\x83\xd0\xbd\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xd0\xbd, Priargunski raion) on kunnallinen itsehallintoalue Taka-Baikalian aluepiiriss\xc3\xa4 Ven\xc3\xa4j\xc3\xa4ll\xc3\xa4. Vuonna 1962 perustetun piirin pinta-ala on 5\xc2\xa0100 neli\xc3\xb6kilometri\xc3\xa4. Asukkaita on 25\xc2\xa0600 henke\xc3\xa4 (vuonna 2009)._NEWLINE_Priargunskin piiri sijaitsee Taka-Baikalian kaakkoisosassa. Lounaassa se rajoittuu Krasnokamenskin, luoteessa Aleksandrovski Zavodin ja pohjoisessa Kalgan piireihin. Id\xc3\xa4ss\xc3\xa4 Argun-joki erottaa sen Kiinasta._NEWLINE_Piiriin kuuluvat Priargunskin ja Klit\xc5\xa1kan kaupunkimaiset taajamat sek\xc3\xa4 11 maalaiskuntaa: Byrka, Dosatui, Duroi, Molodjo\xc5\xbenyi, Novotsuruhantui, Pogadajevo, Pogranit\xc5\xa1nyi, Starotsuruhantui, Uruljungui, Ust-Tasurkai ja Zorgol. Hallinnollinen keskus on Priargunsk. Asutuskeskuksia on yhteens\xc3\xa4 22._NEWLINE_Asukkaista suurin osa on ven\xc3\xa4l\xc3\xa4isi\xc3\xa4. Lis\xc3\xa4ksi on burjaatteja, ukrainalaisia ja tataareja._NEWLINE_Priargunskissa on T\xc5\xa1itan ja Kiinan v\xc3\xa4liselt\xc3\xa4 rautatielt\xc3\xa4 Haranorin asemalla haarautuvan sivuradan p\xc3\xa4\xc3\xa4teasema. Matkaa aluepiirin p\xc3\xa4\xc3\xa4kaupunkiin on rautateitse 595 kilometri\xc3\xa4._NEWLINE_Talous perustui 1990-luvun puoliv\xc3\xa4liin saakka kaivosteollisuuteen. Nyky\xc3\xa4\xc3\xa4n t\xc3\xa4rkein elinkeino on maatalous, joka on erikoistunut lampaanhoitoon. Lis\xc3\xa4ksi on elintarviketeollisuutta._NEWLINE_Priargunskissa toimii kotiseutumuseo. Paikallislehten\xc3\xa4 ilmestyy Priargunskaja zarja. Seudulla on lukuisia arkeologisia muistomerkkej\xc3\xa4. Niist\xc3\xa4 huomattavimmat ovat Hirhir-joen suulla sijaitsevat T\xc5\xa1ingis-kaanin veljen J\xc3\xb6t\xc5\xa1i Kasarin hallintokaupungin j\xc3\xa4\xc3\xa4nteet.'